b'\n_START_ARTICLE_\nMongolski \xc5\xa1amanizem\n_START_PARAGRAPH_\nMongolski \xc5\xa1amanizem, mongolska ljudska vera, v\xc4\x8dasih tudi tengrizem, je animisti\xc4\x8dna in \xc5\xa1amanisti\xc4\x8dna vera, ki so jo najmanj od za\xc4\x8detka dokumentirane zgodovine prakticirali v Mongoliji in njeni okolici, vklju\xc4\x8dno z Burjatijo in Notranjo Mongolijo. Njen mongolski endonim je B\xc3\xb6\xc3\xb6 m\xc3\xb6rg\xc3\xb6l (\xd0\x91\xd3\xa9\xd3\xa9 \xd0\xbc\xd3\xa9\xd1\x80\xd0\xb3\xd3\xa9\xd0\xbb, poganstvo). V njenem najzgodnej\xc5\xa1em znanem obdobju je bila nelo\xc4\x8dljivo povezana z vsemi vidiki dru\xc5\xbebenega \xc5\xbeivljenja in plemenske organizacije mongolske dru\xc5\xbebe. Kasneje se je zaradi zunanjih vplivov za\xc4\x8dela prepletati z budizmom. V socialisti\xc4\x8dnem obdobju 20. stoletja so jo mo\xc4\x8dno zatirali, v zadnjem \xc4\x8dasu pa se je za\xc4\x8dela vra\xc4\x8dati._NEWLINE_Rumeni \xc5\xa1amanizem je posebna oblika mongolskega \xc5\xa1amanizma, ki je privzel zna\xc4\x8dilnosti budizma. Izraz rumeni ka\xc5\xbee tudi na to, da ve\xc4\x8dina tamkaj\xc5\xa1njih budistov pripada rumeni sekti tibetanskega budizma, katerega pripadniki med bogoslu\xc5\xbejem nosijo rumene klobuke. Naziv rumeni slu\xc5\xbei tudi za njegovo razlikovanje od \xc5\xa1amanizma brez budisti\xc4\x8dnega vpliva, ki se imenuje tudi \xc4\x8drni \xc5\xa1amanizem. _NEWLINE_Mongolski \xc5\xa1amanizem je osredoto\xc4\x8den na \xc4\x8da\xc5\xa1\xc4\x8denje Tngri (bogov) in Tenger (nebesa, bog nebes ali preprosto bog) ali Qormusta Tengri. V mongolskem ljudskem verovanju velja D\xc5\xbeingiskan za eno od utele\xc5\xa1enj, \xc4\x8de ne glavno utele\xc5\xa1enje Tengerja. Eno od sredi\xc5\xa1\xc4\x8d tega verovanja je D\xc5\xbeingiskanov mavzolej v mestu Ordos v Notranji Moongoliji.\n_START_SECTION_\nZna\xc4\x8dilnosti\n_START_PARAGRAPH_\nMongolski \xc5\xa1amanizem je vseobsegajo\xc4\x8d sistem verovanj, ki vklju\xc4\x8duje zdravilstvo, vero, kult narave in kult \xc4\x8da\xc5\xa1\xc4\x8denja prednikov. Sredi\xc5\xa1\xc4\x8de sistema so bile dejavnosti mo\xc5\xa1kih in \xc5\xbeenskih pripro\xc5\xa1njikov in posrednikov med \xc4\x8dlove\xc5\xa1kim in duhovnim svetom \xe2\x80\x93 \xc5\xa1amanov (b\xc3\xb6\xc3\xb6) in \xc5\xa1amank (udgan). Slednji niso bili edini, ki so komunicirali z duhovnim svetom. To so opravljali tudi plemi\xc4\x8di, plemenski poglavarji in celo njihovi podlo\xc5\xbeniki.\n_START_SECTION_\nBo\xc5\xbeanstva in njihova delitev\n_START_PARAGRAPH_\nKlaus Hesse je raziskal kompleksnost hierarhije duhov v mongolski dru\xc5\xbebi na podlagi virov, ki so segali do 13. stoletja. Najvi\xc5\xa1jo skupino v mongolskem panteonu je sestavljalo 99 tngri, od katerih je bilo 55 dobrih (belih) in 44 zlih (\xc4\x8drnih). Razen njih so imeli \xc5\xa1e 77 natigai - mater zemlje in \xc5\xa1tevilne druge duhove. Na tngri so se v vseh plemenih lahko obra\xc4\x8dali samo poglavarji in visoki \xc5\xa1amani. Tngri so sledile tri skupine duhov prednikov. Duhovi gospodarjev so bile du\xc5\xa1e plemenskih poglavarjev, h katerim se je za duhovno ali fizi\xc4\x8dno pomo\xc4\x8d lahko obra\xc4\x8dal vsak. Duhove varuhe so sestavljale du\xc5\xa1e velikih \xc5\xa1amanov (\xc4\xb5igari) in \xc5\xa1amank (ab\xc4\xb5iya), duhove stra\xc5\xbearje pa du\xc5\xa1e ni\xc5\xbejih \xc5\xa1amanov (b\xc3\xb6ge) in \xc5\xa1amank (idugan). Slednji so bili povezani s posebnimi lokacijami, na primer gorami in rekami na ozemlju plemena._NEWLINE_Razlike med velikim, belim in majhnim, \xc4\x8drnim so bile prisotne tudi v teh treh skupinah duhov. V \xc5\xa1amaskem obredju nekaterih duhov niso uvrstili v skupnost duhov prednikov, vendar so jih za pomo\xc4\x8d prosili ni\xc4\x8d manj kot druge. Imenovali so jih jalbaril-un gurban \xe2\x80\x93 trije, ki sprejemajo poni\xc5\xbene pro\xc5\xa1nje. Beli so bili duhovi plemenskih plemi\xc4\x8dev, \xc4\x8drni obi\xc4\x8dajnih smrtnikov, v tretjo kategorijo pa so spadali zli duhovi su\xc5\xbenjev in \xc5\xa1kratov. Beli \xc5\xa1amani so lahko \xc4\x8dastili samo bele duhove. \xc4\x8ce so na pomo\xc4\x8d klicali \xc4\x8drne, so izgubili pravico do \xc4\x8da\xc5\xa1\xc4\x8denja in klicanja belih duhov. \xc4\x8crni \xc5\xa1amani so lahko klicali samo \xc4\x8drne duhove. Klicanja belih so se zelo bali, ker bi jih \xc4\x8drni duhovi zato lahko kaznovali. Duhove so na bele in \xc4\x8drne delili na osnovi njihovega dru\xc5\xbebenega polo\xc5\xbeaja, \xc5\xa1amane pa po delili na bele in \xc4\x8drne in \xc5\xa1amane pa po njihovih sposobnostih in duhovnosti, ki so jo podedovali od svojih prednikov.\n_START_SECTION_\nKult D\xc5\xbeingiskana\n_START_PARAGRAPH_\nKult D\xc5\xbeingiskana je obstajal do 1930. let. Njegovo sredi\xc5\xa1\xc4\x8de je bilo sveti\xc5\xa1\xc4\x8de v mestu Ordos v Notranji Mongoliji na Kitajskem, v katerem so se hranile D\xc5\xbeingiskanove misti\xc4\x8dne relikvije. Japonci so se med okupacijo Kitajske posku\xc5\xa1ali polastiti relikvij, da bi pod\xc5\xbegali projaponski mongolski nacionalizem, vendar jim to ni uspelo._NEWLINE_V Ljudski republiki Mongoliji (1924-1992) so mongolska domorodna verovanja zatirali in D\xc5\xbeingiskanova sveti\xc5\xa1\xc4\x8da uni\xc4\x8dili. V Notranji Mongoliji se je \xc4\x8da\xc5\xa1\xc4\x8denje slavnega prednika ohranilo. Ohranili so se tudi dedni skrbniki sveti\xc5\xa1\xc4\x8da in izvirni stari rokopisi obrednih besedil, napisanih delno v nerazumljivem jeziku, imenovanem jezik bogov._NEWLINE_Z ustanovitvijo Ljudske republike Kitajske so mongolski nacionalisti v Ordosu zgradili novo D\xc5\xbeingiskanovo ali Gospodovo sveti\xc5\xa1\xc4\x8de.  V njem so zbrali \xc5\xa1otore starega sveti\xc5\xa1\xc4\x8da, potrdili varuhe kultov in z javnimi sredstvi podprli letna \xc5\xbertvovanja._NEWLINE_Sveti\xc5\xa1\xc4\x8de le postalo sredi\xc5\xa1\xc4\x8de o\xc5\xbeivitve D\xc5\xbeingiskanovega kulta v Notranji Mongoliji. Kitajci Han, glavna etni\xc4\x8dna skupina v Notranji Mongoliji, \xc4\x8dastijo D\xc5\xbeingiskana kot duhovnega ustanovitelja dinastije Juan. V Notranji Mongoliji in severni Kitajski so kasneje ustanovili ve\xc4\x8d podru\xc5\xbenic sveti\xc5\xa1\xc4\x8da v Ordosu.\n_START_SECTION_\nKult ovoov\n_START_PARAGRAPH_\nOvooi ali aobaoei (mongolsko \xd0\xbe\xd0\xb2\xd0\xbe\xd0\xbe, ovoo, tradicionalno mongolsko \xe1\xa0\xa5\xe1\xa0\xaa\xe1\xa0\xa5\xe1\xa0\xad\xe1\xa0\xad\xe1\xa0\xa0) so \xc5\xbertveniki v obliki gomile, ki so se uporabljali za \xc4\x8da\xc5\xa1\xc4\x8denje bogov v tradicionalnem verovanju Mongolov in njim sorodnih etni\xc4\x8dnih skupin. Ljudje so verovali, da vsak ovoo predstavlja boga. Ovooi so bili posve\xc4\x8deni nebe\xc5\xa1kim, gorskim in drugin bogovom narave ter bogovom prednikov in strnjenih naselij._NEWLINE_V Notranji Mongoliji so aobaoei za \xc4\x8da\xc5\xa1\xc4\x8denje prednikov lahko zasebna sveti\xc5\xa1\xc4\x8da \xc5\xa1ir\xc5\xa1e dru\xc5\xbeine ali rodbine z istim priimkom, sicer pa so obi\xc4\x8dajno po vaseh (posve\xc4\x8deni bogovom vasi) in upravnih enotah. Na njih se darujejo \xc5\xbeivali, kadilo in pitne daritve.\n_START_SECTION_\nMongolija\n_START_PARAGRAPH_\nV Tajni zgodovini Mongolov iz 13. stoletja, najstarej\xc5\xa1em viru pisanem v mongolskem jeziku, so opisani razli\xc4\x8dni aspekti \xc5\xa1amanizma, vklju\xc4\x8dno s tngri in njihovim vrhovnim bo\xc5\xbeanstvom Hurmasta Tngri. Viri iz tistega \xc4\x8dasa ne opisujejo celotnega ali skladnega sistema verovanj in izro\xc4\x8dil. Bogatej\xc5\xa1i so viri iz 17. stoletja, ki opisujejo rumeni \xc5\xa1amanizem, ki se je razvil pod vplivom budizma, in po mnenju veliko poznavalcev pomeni nadaljevanje izro\xc4\x8dil starega \xc5\xa1amanizma._NEWLINE_Budizem je pri\xc5\xa1el v Mongolijo med vladavino dinastije Juan (13.-14. stoletje) in hitro postal dr\xc5\xbeavna religija. K budisti\xc4\x8dni praksi se je priklju\xc4\x8dil tudi kult D\xc5\xbeingiskana, katerega so sprejeli v tngri, najvi\xc5\xa1ji panteon duhov v mongolskem \xc5\xa1amanizmu. Mongolija je politi\xc4\x8dno in razvojno zastala do 16. stoletja, ko se je Altan Kan spreobrnil v budizem. Ko je leta 1691 je Zunanjo Mongolijo pripojila dinastija \xc4\x8cing, je budizem postal dominantna religija. V \xc5\xa1amanizem so se za\xc4\x8deli vklju\xc4\x8devati budisti\xc4\x8dni elementi. V 18. stoletju je silovit odpor lovskih plemen na severu Mongolije proti vodilni budisti\xc4\x8dni skupini, Halka Mongolom, je privedel do ustanovitve \xc4\x8drnega \xc5\xa1amanizma._NEWLINE_Med sovjetsko dominacijo v Ljudski republiki Mongoliji so oblasti zatirale vse oblike \xc5\xa1amanizma. Po letu 1991, ko je sovjetski vpliv prenehal, so se vsa verstva, tudi budizem in \xc5\xa1amanizem, za\xc4\x8dela vra\xc4\x8dati. Nedavne antropolo\xc5\xa1ke raziskave so pokazale, da je \xc5\xa1amanizem spet postal del duhovnega \xc5\xbeivljenja Mongolov.\n_START_SECTION_\nBurjatija\n_START_PARAGRAPH_\nOzemlje Burjatov okrog Bajkalskega jezera je v 17. stoletju osvojilo Rusko cesarstvo. Burjati so v 18. stoletju sprejeli budizem in se isto\xc4\x8dasno za\xc4\x8deli pri\xc5\xa1tevati k Mongolom. Kako dale\xc4\x8d se je burjatski \xc5\xa1amanizem pome\xc5\xa1al z budizmom, je med znanstveniki \xc5\xa1e vedno predment razprav. Delitev na beli in \xc4\x8drni \xc5\xa1amanizem, v katerem so \xc4\x8drni \xc5\xa1amani pozivali zla bo\xc5\xbeanstva, naj ljudem prinesejo nesre\xc4\x8do, beli \xc5\xa1amani pa prosili dobra bo\xc5\xbeanstva za sre\xc4\x8do in blaginjo, se je v 20. stoletju popolnoma spremenila. Sodobni \xc4\x8drni \xc5\xa1amani se obra\xc4\x8dajo na tradicionalna \xc5\xa1amanska bo\xc5\xbeanstva, medtem ko beli \xc5\xa1amani zaklinjajo budisti\xc4\x8dna bo\xc5\xbeanstva in recitirajo budisti\xc4\x8dne \xc4\x8darovne besede, vendar nosijo \xc4\x8drna \xc5\xa1amanska obla\xc4\x8dila. Beli \xc5\xa1amani \xc4\x8dastijo Sagaan Ubgena (Belega starca) in Burkan Garbala (Predni\xc5\xa1kega Budo).\n_START_SECTION_\nAtributi \xc5\xa1amanov\n_START_PARAGRAPH_\nNajpomembnej\xc5\xa1e atribute si mongolski \xc5\xa1amani delijo z vsemi drugimi \xc5\xa1amani v Notranji Aziji. Boben mongolskega \xc5\xa1amana je lahko vseboval njegov ongon (v dr\xc5\xbealu oziroma okviru bobna) ali duh prednikov. Opna bobna je bila pogosto izdelana iz konjske ko\xc5\xbee. Boben kot celota je simboliziral sedlo \xc5\xbeivali, na kateri je \xc5\xa1aman jezdil na goro, na kateri je bival duh, katerega je zaklinjal.'